정조 15년
辛亥七月十六日辰時上御熙政堂大臣備局堂上引見入侍時左副承旨柳文養右副承旨尹履相同副承旨李益運記事官李海淸記注官金良倜金鳳顯左議政蔡濟恭兵曹判書金文淳行副司直李柱國刑曹判書李秉模戶曹判書趙鼎鎭行副司直趙心泰李邦一訓鍊都正徐有大執義許晊校理金啓洛等以次進伏訖濟恭曰近日聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰元子宮氣候亦得萬安乎上曰連得好在矣濟恭曰今番雨後三南農形姑未及聞之而以畿內言之田畓各穀擧皆茁長將有大登之望雖水邊之田畓別無大段受害之處初十日之一霈大霔適得於企待之餘多有蘇醒洗滌之效朝來霧氣尤有益於各穀之胚胎民事萬幸不勝欣悅矣上曰近日之雨不無成霖之意如或有萬一痒稼之患爲念民事予所焦心其當如何何幸積雨快晴日氣調和予心實庸欣喜以相賀之意有今日次對之命矣濟恭曰臣於向日敢以不當奏之事妄陳前席轉成葛藤以添我殿下當暑酬應之端愧恧之極不勝惶悚矣上曰遂事何必更提予以敷示心腹之意果有所諭於卿而卿則有心看之伊後藥房日次一不進參本司坐起與賓廳日次亦久闕焉卿之病勢未知如何而若以此爲引義之端則予當自此更欲無言於卿矣濟恭曰臣於近日果不無賤疾而猶不至於委頓床席之境藥房問安賓廳日次亦豈無强策之道而第伏念向日之事莫非臣率易之致至今追思冞增惶愧俄於入闕之時有靦面目實無現於殿下之顔其間之未得赴公良以此也至於伊日誨責之敎諄複勤摯有若慈父之詔迷子臣自承此敎益覺前日之非兼有羞恥之心臣雖愚迷豈不知萬萬感激而乃敢有一分自阻之心乎上曰蔡弘履之拔擢是誰之力也予之所欲言之事今不盡說而至若向日上疏中呑文書等語是豈自其口可出者哉凡有血性者猶不勝其駭惋況予疾惡太過所蓄暴發至有伊日辭敎矣卿之箚批予何可如是張皇而徐領府則聞其病勢甚劇就木在卽卿則向用何如眷遇何如特以無隱之義果有箚批中云云而亦出於慰藉將死之徐領府也弘履之泮長通淸今爲十餘年矣其後擬於政望不知爲幾次入於前望又不知爲幾番而一不落點者豈有他故蓋微示衮鉞也卿之向有所遭也豈不欲趁卽拔用而其時國人或不無冤之者猶不至於憐之旣憐之而猶不至於悲之之境容俟冤憤而憐悲之後始乃拔用故自然爲八九年之久一番必用之心藏在心中每觀朝廷擧措中夜發歎不能成寐者屢矣苟有罪則卿於其時不過一重臣一重臣發啓胡大事也一臺臣優可爲之而其時出入兩司者無一人言之者只有大臣聯箚卿宰聯疏等大擧措豈可曰朝廷之上擧措得宜纔除一官輒有一番風波故卿以判尹入侍也諭以此意西閫外補之前不復除官者此也大抵其時事徐領府亦豈親聞而親見者哉必有暗地饒舌者存一番覈出有不容已卿爲無累之人則徐領府雖大官當不免反坐之律而領府之病方至癃痼一番卞覈姑未果焉一覈之後徐領府豈不見卿之理其叔旣見之後其姪亦豈有不見之理而今若徑使其姪强行其叔之所不爲則決非禮使之道豈可使其叔姪歸之於異論之科乎此所以體諒戶部銓地而亦有所槪及於卿箚之批也卿每云知予心而予則以爲未也聞卿以弘履事爲有伯仁由我之歎云而此有不然者矣弘履之於卿名雖叔姪義同父子自先朝拔擢專賴卿吹噓之力而辛丑以後渠所踐歷經筵也東伯也國子通淸也從何得來以渠所爲其何敢加人以呑文書之目哉予有性偏難克處一有所蘊不能忍住伊時辭敎未免太露而以不屑之意姑不嚴加處分只以沒齒自靖毋敢滓穢淸朝之意諭之而於如渠亦何足深誅乎濟恭曰聖敎如是縷縷感泣之外更有何所達乎上曰日前李集斗供辭卿其見之乎其供中有心術所關等語凡諸囚供就事論事自明其不然而已豈可以題外之言論人心術之際有若彈駁者哉且道伯則諉罪於該倅該倅則歸咎於道伯所以査問於道伯該倅者此也雖以道伯言之魚鱐之弊旣悉於昨年行部而至於啓聞則何待今春遮道詬詈有非血性男子頃刻耐住而還營幾月始乃推捉推捉幾月始爲狀罷該倅者亦甚怪駭矣卿以爲道伯之與駭悖諸儒一紙竝勘有關紀綱難之故果從卿議而予則以爲道伯事亦不可無罪矣濟恭曰果如聖敎而集斗之供係是一邊之言亦難盡信且其供云道伯當其諸儒之遮道詬詈至欲回轎而還入云此是常情之外豈以一路觀風之道伯恐怯於頑儒輩嚇罵至於縮首囚舌回轎還入之境乎臣意則終未信然矣濟恭曰此守禦使鄭昌順摠戎使李柱國京畿監司徐鼎修江華留守洪秀輔京畿水使李潤彬永宗前防禦使李光爕黃海前兵使南志默平安兵使李漢豐忠淸兵使崔景岳全羅兵使李章漢江原監司尹師國統制使李潤慶慶尙右兵使李健秀秋操所稟狀啓也以爲今秋水陸操巡歷城操及營城將節制使巡操巡點別武士鄕騎士勸別武武學都試災傷覆審校生考講依例設行事請令廟堂稟旨分付矣詰戎之政不當曠闕且況年事方有豐兆諸道操鍊固當依定式擧行而但念兩西癘氣雖曰向減呻吟甫起三南雖曰比兩西稍歇聞道路所傳乾凈之所尙今絶罕民勢旣如此則强令赴操必有行不得處亦非所以休養生息之義五道水隆操營城將節制使巡操巡點竝姑權停咸鏡道則今春操鍊初命設行而因道臣狀啓旋又中止秋操又不可停廢如例設行之意分付而北關則春操時半行半不行只就不行處設行恐爲得宜關東與畿內則旣無癘疾又値豐歲水陸操竝依例設行別武士鄕騎士勸別武武學都試災傷覆審校生考講竝依狀辭施行何如上曰依爲之出擧條濟恭曰因諸道進上生規釐正矯弊之命自惠廳別單列錄以啓矣湖南貢雉保人竝命革罷事面正大惠澤洋溢一路民庶必曰一哉大哉臣實欽仰第批旨中以保人錢道臣區處爲敎如使區處則其錢名色亦不歸於如前屑越又安可保也臣意則旣罷雉貢之後以其保人隨多少各給該邑使之塡補於黃口白骨未充之代則其爲實惠有不可勝道旣有迷見敢此仰達矣上曰依爲之出擧條濟恭曰向引部官之以閭家奪入事一番騷擾縷縷特敎明示聖意騷擾之擧因此稍息但此事不可遂已亦不可每致騷擾臣意則必有限定然後部官可無疑眩窮班可免罪戾古則奪入閭家果爲閭巷切痼之弊故禁令絶嚴今則民俗與前判異爲兩班者設欲奪入有誰見奪而不訴於法曹者乎今之奪入二字不過因前不改其實則無是事矣窮殘班名之無所於歸蟹匡草屋和買以入猶且蒙之以奪入之名事涉冤枉雖以覆瓦者言之間數不多則其爲蟹匡一也從今以後草屋則都勿問瓦覆者限十間勿問外此則雖十一間部官計數後報于京兆如法處之則買居者亦當知如此則罪如彼則不罪然後庶可爲聖王懸法之政旣有迷見敢此仰達矣上曰依爲之出擧條上曰閭家奪入之禁卽先朝御極後最初政事而至今遵行蓋出於爲軫殘民之盛德美政也濟恭曰先朝於潛邸親見閭巷殘民之失所深軫矜憐及夫御極以後每以抑强扶弱四字爲敎閭家奪入一切痛禁士夫豪右之家莫敢生奪入之計殘民無告之類擧皆蒙晏堵之澤大聖人爲民之盛德至意至于今頌祝不已在先朝果有實效而以今民心雖半間屋子豈或見奪於士夫爲士夫者孰敢生奪入之計乎到今閭家奪入四字便是流來之文具而已上曰先朝蕩平之政寔出於五十年建極之苦心至意而只緣承佐之臣不能對揚其萬一故相趙顯命宋寅明金在魯李周鎭元景夏及故宰臣吳光運皆主張此論而其所爲說各自不同蕩平之名未嘗不同而亦不無互相牴牾者三代忠質文非不美矣而久則生弊不無損益之各殊此猶如此況我國家蕩平之論亦豈無末流之弊乎誠以近日言之氣節委靡而不振言論寂然而無聞雖有居官貪濁之類亦無一人言之者此專由於彼此一般將無同之致也此其非一二承佐之臣不能仰體我先朝盛德至意致有此末流之弊者耶濟恭曰果如聖敎矣其名則同而其論則各異者無他蓋新入而主此論者每每創爲別說稍換前人之面目言論必欲自主張故耳大抵建極之治王朝之美政蕩平之名出而偏黨之習減得十之七八此固蕩平之效也士大夫氣節掃地言論無聞未或不由於蕩平之流弊也近來世道皆以謀身之計爲第一要道雖不無此勝於彼彼勝於此而大體則未免爲泯然一色之歸至若廉潔自持者罕見其人言論風采寥寥無聞在自謀則可謂工矣而在朝廷將焉用彼哉臣嘗以此憂歎矣文淳曰禁軍各番火砲乃是軍器寺及三營門與本營標下軍出身陞遷之階勢加減而三內減額之後該番火砲歸屬無處臺上火砲八窠外加設二窠以此移屬俾爲區處之地何如上曰依爲之出擧條鼎鎭曰今秋年分事目當爲磨鍊而敬差官不爲差送令道臣擧行已成近例今年亦依此爲之乎不可不一番稟定故敢此仰達矣上曰依爲之出擧條心泰曰臣營價布以十月當捧今方發關知委而近來外邑不有事目以升麤尺短者苟充來納畢境流害歸於三軍固已可駭又復遷延不納拕至歲改之後以致軍兵奉足之愆期不給者尤不成說今年則預以此意申明知委之後又或有升尺之不如前者及過限不納之弊該邑守令依事目草記論勘之意出擧條嚴飭何如上曰依爲之出擧條上曰禮曹堂上先入侍後謝恩出榻敎命書傳敎曰禮曹堂上有入侍之命在外參議許遞前望單子入之待下批牌招察任判堂則雖受由參判登筵云參判亦爲許遞前望單子入之一體牌招察任上曰漢城府堂上入侍出榻敎羲甲承命出與禮曹參判李洪載參議徐邁修判尹洪檍左尹洪明浩右尹李鼎運偕入進伏上曰適有下詢之事命卿等來待矣褒奬貞烈表厥宅里雖在匹庶猶屬美政況所欲言之事事實則不可泯滅貞節則固當褒揚向引五部勸婚始聞門外有過年之處女而其事莫敢提也其言不忍傳也其年三十歲也隣里傳之官府知之云旣聞之後殆若忘寢食而若如傳者之言則意中以爲遇事只當處置正當而已些少節目間事何可盡顧而若其難處何止一端乎以故自聞此說之後多用心慮中夜屢起再昨遣老宮人始得其詳蓋世所稱老宮人非厥人之母卽其姨母也厥人早失父母惟姨母是托其姨母卽以戶曹計士之妻夫死早寡以線業資生庚辰年間入役於宮中卽漢語所謂挾的也厥人亦隨而入爲宮人有暫時近侍之事宮中有誰知之未幾其姨母出而厥人貧窶無以自活亦隨而出俄遭某年時年纔十六遂誓心自廢一臥半間屋子以褌衾纏身不見天日不見人面雖便矢亦於此飮啄亦於此三十年如一日今則年爲四十五矣隣里欲試其節故縱火火延屋頭而亦不動隣人始尤敬服爭相救火得不死其事卓絶雖登三綱行實亦當無愧古人予以當初傳說之有不敢言費盡無限心慮旣聞此眞蹟一則爽豁欣悅一則中心感歎爽豁爲其釋疑也感歎爲其貞節也必欲有所旌褒以樹風聲而女官美稱有守則二字固當以此賜號而又欲旌表其閭則於事面何如於禮意亦何如卿等各陳意見可也濟恭曰臣於年前亦聞閭巷傳說而其不敢言亦如今日聖敎矣數昨始得微聞其傳說之訛誤而猶未釋然今承聖敎乃知其本末眞蹟其貞節之卓然求之前古罕如爲比自上旣已聞此之後其所褒奬有何所惜乎錫以美號使宮中與外廷得以呼之似此卓異之事非有別般之恩亦無以聳動聽聞扶植風敎旌厥家宅似是不可之事矣洪載曰旣有卓異之行則詎無旌表之擧乎大臣所奏誠好矣且有非常之事則宜有非常之典不必拘於無例而難愼也臣意則亟擧旌褒以彰烈行允合樹風聲之道矣邁修曰臣亦日前因傳說槪聞其事實矣今承聖敎似此卓異之行曾所罕有如無旌表之擧則已矣如有則隆褒之典舍斯人其誰哉臣意與參判所達一般矣檍曰此人節烈前古所無宜有表顯之道而至於旌閭一事異於閭巷間事恐不可輕議矣明浩曰今承下敎此人貞烈往牒之所無旣有非常之節宜有非常之褒表異之典恐合事宜矣鼎運曰今承聖敎此人貞烈之卓異求之往牒亦所罕聞其在表顯之道賜爵旌閭恐不可已矣上曰守則卽女官之美稱以此下批秩視從二品而旌表一事判尹之說有理貴主之宅猶有參差之論況莫重關係乎此所難愼而遍詢於卿等者也且旌表之常式只有忠臣與烈女則二者之稱俱如何在十分致愼處只書某人之家而使入此里過此門者知某人之居在是則斯其可也卽令該監造門屛於月巖蝸屋之前扁曰守則某氏之家今日筵說錄出一通頒于朝紙可也文養曰女官爵秩之序陞下批例皆聞政時下批今此守則下批政牌招開政何如上曰依爲之出擧條檍曰戶籍事目自臣府纔已頒布而漏戶隱丁之弊八路同然鄕典豪右之家便作良丁之藪軍民之白徵身布殘氓之偏當煙役職此由之目下籍事方始及今極力搜括銳意釐正之意更加嚴飭諸道恐合事宜而至若增戶之弊反有甚於漏戶蓋各邑例以增戶爲主或令家內而分戶或令廊下而各籍至於虛戶充數而僞增其爲病民不一其端則眞所謂有虛名而受實害也故相臣兪拓基以增戶事有所筵白故付諸事目末端已爲行會仍令道伯切勿勒使增戶雖視前減縮勿爲執頉而已往之屢式僞增者旣多此若不一切査減則守令必以一朝減數夥然爲慮自抵於罪有不敢遽然磨勘其能有實效而革痼弊有未可必從今以後勿計前摠之多少一從家坐時存之數作統成籍之意更爲另飭京外俾無虛實相蒙之弊何如上曰大臣之意何如濟恭曰家坐成冊亦難保其必無虛實相蒙之弊朝家只當申飭其從實而已若有心於必增或有心於必減則其心雖殊其爲不從實一也當減則減之不必以不準前數爲歉當增則增之不必以無過前數爲劃然後事面始爲正當不特以此分付各道守宰與五部官員亦令京兆堂上及各道方伯皆以此爲心好矣上曰依爲之出擧條上曰頹戶恤典專出於爲殘民賙給之意而抄出之際安知無虛實相蒙分給之時難保其實惠之下究若有一夫一婦之見漏者是豈朝家自初矜恤之本意也哉濟恭曰今此調恤之擧寔出於我聖上愛民如傷之盛德至意有司之擧行豈敢有一毫泛忽而試以臣之所聽聞言之殘戶之當入恤典者無一遺漏擧蒙實惠祗受錢布而歸莫不歌詠聖澤歡聲載路臣不勝欽仰之至以此推之豈有或漏或濫之慮乎檍曰臣方待罪於掌苑署提調本署卽古忠臣成三問故宅也尙有手植之松至今爲人愛惜向於本署奉事趙有善之以輪對官入侍也宜有表顯之意有所仰奏自上特軫事蹟之不可泯沒有與提調相議揭板廳事之命矣臣謹依下敎撰出紀實文字將於今日揭板矣上曰揭板文字有印出之本乎檍曰爲備睿覽果已持入矣上曰入之可也文養捧入上進覽訖敎曰卿其自撰乎檍曰趙有善工於此等文字故使之撰出臣則略加刪潤矣上敎濟恭曰今此故忠臣故宅依故學士尹集之第欲爲贖還而旣無子孫則贖還無路然其事蹟則不可泯沒宜有徵信文字故有所下敎守則家揭扁纔有成命而本署揭板又適在於今日誠非偶然矣濟恭曰揭扁揭板俱係表顯之典而適會是日者果不偶然矣晊曰妖宦壽賢之締結一種嗜利之凶徒爛熳和通之狀渠旣明白納招則豈可一日容貸於覆載之間乎今此酌處之命雖出好生之德意而三尺至嚴不可島縣爲奴而止爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請爲奴罪人金壽賢河翼龍竝令王府設鞫得情夬正王法上曰不允晊曰新除授掌令兪漢人時在忠淸道靑陽地持平洪克浩時在溫陽地司諫院司諫李秀夏時在保寧地請竝斯速乘馹上來事下諭上曰依啓上曰兵曹堂上前望單子入之待下批牌招推移入直出榻敎上曰承旨前望單子入之待下批牌招察任出榻敎命退諸臣以次退出